Sara Slott Petersen er en af verdens bedste hækkeløbere. Men når hun næste år skal forsvare sin titel som europamester, skal hun selv punge ud med 2.500 kr. for at deltage i stævnet.

»Vi har ingen honorering for optræden på landsholdet«, siger Karsten Munkvad, formand for Dansk Atletik Forbund: »Tværtimod har vi for en række år siden indført brugerbetaling, fordi vi ellers ikke kan få det til at hænge sammen«.

På den måde adskiller forholdene i atletikken og en række andre idrætter sig fra fodbolden, der den seneste tid har været skueplads for en heftig debat om honorarer til landsholdsspillere. Tirsdag aften spiller Danmarks fodboldkvinder mod Kroatien på ryggen af en langstrakt konflikt med Dansk Boldspil-Union (DBU). Kvinderne ønsker i korte træk bedre vilkår og flere penge for at kunne indfri det fælles mål om at være blandt verdens fire bedste nationer.